Zuma-stigting wil nou teen Downer-uitspraak appelleer | Maroela Media
Die Zuma-stigting beoog om hom na die Appèlhof in Bloemfontein te wend om die Pietermaritzburgse hooggeregshof se beslissing om nie van adv. Billy Downer ontslae te raak nie, te bestry.
Dié hof het Woensdag oudpres. Jacob Zuma se aansoek om verlof tot appèl teen 'n vorige uitspraak rakende adv. Downer van die hand gewys. Regter Piet Koen het gesê die oudpresident se appèlaansoek behoort nie in hierdie stadium van die verhoor aangehoor te word nie, aangesien die aansoek tot vertragings en dus uitgerekte verhore sal lei.
Mzwanele Manyi, woordvoerder van die Zuma-stigting, sê die stigting verwerp die hof se beslissing en sal die saak nie daar laat nie. "Ons sal die saak selfs na die Konstitusionele Hof neem indien dit moet. Net sodat geregtigheid sal geskied," het Manyi aan Maroela Media gesê.
"Ons soek net 'n regverdige verhoor vir oudpres. Zuma."
Manyi sê die stigting sal nie toelaat dat 'n advokaat met strafregtelike klagtes teen hom Zuma verhoor nie. 'n Klag is vroeër teen Downer ingedien omdat hy glo beëdigde verklarings met inligting oor Zuma se gesondheid laat uitlek het.
"Hoe is dit regverdig dat 'n man met spreekwoordelike vuil hande die verhoor lei? Dit is werklik 'n hartseer dag vir Suid-Afrika se regstelsel."
Zuma het Downer aanvanklik van vooroordeel beskuldig en 'n aansoek gebring om hom as aanklaer in die korrupsiesaak te laat verwyder. Koen het egter in Oktober verlede jaar dié aansoek van die hand gewys en bevind Zuma se bewering is grootliks bespiegelend en ten beste gegrond op ontoelaatbare hoorsêgetuienis.
"Ons soek net 'n regverdige verhoor vir oudpres. Zuma." Wat 'n grap!
Wat weet julle anc kommuniste van regverdig af dit is nou die grap van die jaar
Die onregverdige soek regverdigheid. As dit is wat hy wil hê sit hom in die tronk en verkoop alles wat hy het sodat sy vinansieële skuld vereffen kan word. Die res kan hy in die tronk afbetaal
Kan die nar se konstante appellering nie vir eens en vir altyd gestop word nie – werklik! Dit hou net aan en aan….
Manyi kan omtrent hartroerend raak oor oupa en die ongeregtigheid wat teen kom gepleeg word.Dit gaan lankal nie meer oor geregtigheid nie maar om die jakkals uit die tronk uit te hou.